Diari Oficial de la Generalitat Valenciana


Sumari del DOGV 7221, del 25-02-2014 (2014/1526)

RESOLUCIÓ de 10 de febrer de 2014, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del Conveni Col·lectiu del Sector del Comerç Detallista de Carnisseria-Xarcuteria de les Províncies de Castelló i València (58650275921956).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7221

Data del DOGV
:   25-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1526


Data del document
:   10-02-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * València
    * Castelló de la Plana
    * conveni col·lectiu

RESOLUCIÓ de 10 de febrer de 2014, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del Conveni Col·lectiu del Sector del Comerç Detallista de Carnisseria-Xarcuteria de les Províncies de Castelló i València (53120447801382). [2014/1526]  
Vist el text del conveni col·lectiu del sector del comerç detallista de carnisseria-xarcuteria de les províncies de Castelló i València, subscrit, per la part empresarial, per representants del Gremi de Carnissers-Xarcuters de València i Província i del Gremi de Carnissers-Xarcuters de Castelló i Província, i per la part dels treballadors, per representants dels sindicats UGT i CCOO, i de conformitat amb el que disposen l'article 90, apartats 2 i 3, del Reial Decret Legislatiu 1/1995, de 24 de març, text refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides pel Reial Decret 4105/82, de 29 de desembre, resol:  
  
  
Primer  
Ordenar que s'inscriga en el Registre de la Comunitat Valenciana de Convenis i Acords Col·lectius de Treball, que es notifique a la comissió negociadora i es deposite en aquell el text del conveni.  
  
Segon  
Disposar que es publique en el Diari Oficial de la Comunitat Valenciana.  
  
València, 10 de febrer de 2014.- El subdirector general de Relacions Laborals: Reyes Maximiliano Coronado Coronado.  
  
  
  
CONVENI COL·LECTIU COMERÇ DETALLISTA DE CARNISSERIA-XARCUTERIA DE LES PROVÍNCIES DE CASTELLÓ I VALÈNCIA  
  
Preàmbul  
  
La comissió negociadora d'este conveni compartix la necessitat que arreplegue clàusules que permeten fer realitat la plena incorporació de la dona i l'home al món laboral, en igualtat de condicions que els hòmens i sense discriminació de cap tipus.  
Amb l'objectiu anteriorment exposat, pacten les següents clàusules que formen un tot amb la resta de continguts del conveni.  
a) Les ofertes d'ocupació es redactaran de manera que no continguen cap menció que induïsca a pensar que s'adrecen exclusivament a persones d'un sexe en concret.  
b) Els procediments de selecció que impliquen promoció respectaran el principi d'igualtat d'oportunitats.  
c) En matèria de contractació, es promourà que, en cas d'igual mèrit i capacitat, es preveja positivament l'accés del gènere menys representat en el grup professional de què es tracte.  
d) En matèria de formació, es promourà el principi d'igualtat d'oportunitats en aquelles accions formatives referides a les relacions interpersonals en l'empresa.  
e) El nomenclàtor de les distintes categories es realitzarà en un llenguatge no sexista.  
f) La retribució salarial establida en este conveni per a llocs del mateix valor en les distintes categories existents serà idèntica, independentment del gènere a què pertanguen les persones que els ocupen.  
  
  
CAPÍTOL I  
  
Article 1. Objecte  
Este conveni col·lectiu té per objecte regular les condicions de treball i d'ocupació, així com mantindre un marc de relacions laborals harmòniques entre empresaris i treballadors del sector detallista del comerç de carns, ous, aus, conills de granja, caça i preparats d'estos articles.  
  
El conveni es basa en la igualtat de drets i obligacions, sense cap discriminació per raó de sexe, religió, raça, ideologia política o sindical, excepte pel que fa al sexe femení quant als drets específics de maternitat.  
Este conveni té força normativa i obliga totes les empreses i treballadors, dins dels àmbits assenyalats en els articles 2 a 6, ambdós inclosos; a més, obliga, com a llei entre parts, els qui el firmen i les persones físiques i jurídiques en el nom de les quals se subscriu.  
  
Les condicions pactades ací formen un tot indivisible, per la qual cosa no es pot pretendre l'aplicació d'una o diverses de les seues normes i obviar-ne la resta, sinó que, a tots els efectes, hauran d'aplicar-se i observar-se íntegrament.  
  
Article 2. Àmbit territorial  
Allò pacta en este conveni tindrà aplicació en les províncies de Castelló i València, sense perjuí d'adscripcions posteriors d'uns altres àmbits.  
  
Article 3. Àmbit funcional  
Este conveni regula les relacions laborals de totes les empreses i els seus treballadors dedicats al comerç menor de carns, arreplegades en els epígrafs de l'impost sobre activitats econòmiques números 642.1, al 642.5, ambdós inclosos.  
  
Article 4. Àmbit personal  
Este conveni serà aplicable a tots els treballadors empleats en els centres de treball de les empreses incloses en el seu àmbit funcional.  
  
  
Article 5. Àmbit de vigència i duració  
Este conveni s'aplicarà amb caràcter retroactiu des de l'1 de gener de 2013 i tindrà vigència fins al 31 de desembre de 2014. No obstant això, quan s'arribe a l'1 de gener de 2014 es considerarà prorrogat i mantindrà la vigència fins a la firma d'un nou conveni.  
En cas de denúncia, segons l'article 89 de l'Estatut dels Treballadors, la part que la promoga ho comunicarà de forma fefaent a l'altra part amb una antelació mínima d'un mes i en donarà part a l'autoritat Laboral competent.  
  
  
CAPÍTOL II  
  
Article 6. Jornada de treball  
La duració màxima de la jornada ordinària de treball serà de 40 hores setmanals com a mitjana anual, i la jornada anual serà de 1.796 hores.  
Per a poder establir la distribució irregular de la jornada al llarg de l'any, amb possibilitat d'arribar a nou hores diàries de treball, amb la consideració d'ordinàries, les empreses hauran de confeccionar, abans del final de febrer, el calendari anual.  
En tot cas, es respectarà el descans entre jornades.  
Els menors de 18 anys no podran sobrepassar les 8 hores diàries de treball efectiu.  
El temps de treball es considerarà de manera que tant a l'inici com a la finalització de la jornada diària el treballador es trobe en el seu lloc de treball.  
Els excessos que al final d'any s'hagen produït sobre la duració anual pactada es compensaran dins del primer trimestre de l'any següent amb dies o hores de descans de forma continuada.  
Les empreses podran distribuir la jornada per mitjà de criteris de fixació uniforme o irregular.  
A fi de preservar l'ocupació i adequar la capacitat de les empreses a la càrrega de treball existent en cada moment, s'establix una flexibilitat horària que es regularà de la manera següent:  
a) El calendari laboral de cada empresa es confeccionarà sobre la base de les hores anuals de treball efectiu de cada any.  
b) L'empresa podrà disposar d'un màxim de 50 hores de l'esmentat calendari anual, per a la qual cosa podrà variar la distribució de jornada inicialment establida sense sobrepassar el límit que, com a jornada ordinària i descans entre jornada, fixa la legislació, sense més requisits que els següents:  
1. L'empresa preavisarà amb un mínim d'una setmana d'antelació els representants dels treballadors i els treballadors afectats individualment de l'ús d'aquelles.  
2. El gaudi compensatori d'eixes hores haurà de realitzar-se dins de l'any natural i per dies complets; en el cas que no s'arribe a les hores suficients per al descans d'una jornada completa, les resultants es disfrutaran de manera contínua.  
3. La disponibilitat horària i el gaudi compensatori del descans tindran còmput anual, de forma que procedirà indistintament la major o menor realització de jornada en funció dels distints períodes d'activitat empresarial, per la qual cosa la compensació podrà produir-se amb caràcter previ al període o períodes amb major càrrega de treball, o després d'estos.  
c) Només per a descansos posteriors a la realització de les mencionades hores, l'elecció de les dates per a gaudir-les seran acordades entre la direcció de l'empresa i els treballadors afectats en un termini de vint dies a comptar del moment del preavís a què es referix l'apartat 1 del punt b.  
Una vegada conclòs este termini sense acord, en el termini improrrogable de quinze dies més, l'empresa i els treballadors afectats marcaran cada un, en un 50 %, la forma i el temps de l'esmentat gaudi. Per a la fixació del 50 % que, en cas de desacord, correspondrà al treballador, no es podran utilitzar les dates que s'emmarquen en la campanya de Nadal.  
d) En cap cas, la borsa de flexibilitat podrà ser utilitzada per les empreses per a cobrir la jornada dels festius o dels diumenges que administrativament siguen autoritzats com a hàbils comercials, ni tampoc per a realitzar l'inventari.  
Si, per disposició legal, es produïxen modificacions legislatives en matèria de jornada de treball, la reducció de jornada anual prevista en este conveni quedarà automàticament absorbida i compensada per la nova normativa.  
  
Article 7. Descans setmanal  
La jornada laboral es complirà de manera que tot treballador puga disposar, addicionalment al diumenge, de mig dia lliure laborable a la setmana o d'un dia cada dos setmanes.  
El mencionat descans serà establit, de comú acord, entre empresa i treballador, i s'especificarà concretament el dia en què corresponga a cada treballador, sense que es produïsquen obligatòriament acumulacions en els dissabtes a la vesprada o dilluns al matí i amb la possibilitat d'establir els torns necessaris entre la plantilla per a assegurar la deguda atenció al consumidor. En els supòsits en què el mig dia de descans no s'acumule al diumenge, es respectaran les vint-i-quatre hores de descans entre el final d'una jornada i l'inici de la següent, com a conseqüència de l'acumulació del mig dia i els descansos entre jornades.  
  
No podrà traslladar-se l'esmentat descans a un altre dia diferent de l'assenyalat si no és per mutu acord entre empresa i treballador, i en el cas que coincidisca amb dia festiu, quedarà subsumit en este.  
Les empreses podran establir per a tota la plantilla un mateix període de descans setmanal.  
El calendari laboral redactat podrà ser modificat dins dels trenta dies següents a aquell en què es conega l'autorització administrativa per a l'obertura de comerços en diumenges i festius.  
  
Article 8. Condicions més beneficioses  
Les condicions més beneficioses podran ser compensades i absorbides en conjunt i en còmput anual, i tindran la consideració de consolidades.  
  
Article 9. Vacacions anuals  
El personal disfrutarà de trenta-un dies naturals de vacacions per cada any de servici, o de la part proporcional si no porta un any de servici.  
Les vacacions es disfrutaran preferentment entre els mesos de maig a octubre, ambdós inclosos, i no s'iniciaran en diumenge ni festiu. En tot cas, podran traslladar-se a un altre període si coincidix l'indicat amb una època de major activitat comercial.  
En el cas que, per decisió empresarial, les vacacions no es disfruten dins del període referit, es compensarà amb dos dies addicionals de vacacions, o amb la part proporcional si se'n disfruta una part fora del període.  
El treballador haurà de conéixer, almenys amb dos mesos d'anticipació, les vacacions de què gaudirà.  
Quan el període de vacacions fixat en el calendari de vacacions de l'empresa coincidisca en el temps amb una incapacitat temporal o amb el període de suspensió del contracte de treball previst en els articles 48.4 i 48bis de l'Estatut dels Treballadors, es tindrà dret a disfrutar les vacacions en una data diferent de la de la incapacitat temporal o la del gaudi del permís que, per aplicació dels preceptes esmentats, li corresponga, al finalitzar el període de suspensió, encara que haja finalitzat l'any natural a què corresponguen.  
En el cas que el període de vacacions coincidisca amb una incapacitat temporal per contingències diferents de les assenyalades en el paràgraf anterior que impossibilite el treballador disfrutar-les, totalment o parcialment, durant l'any natural a què corresponen, el treballador podrà fer-ho una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat.  
  
Article 10. Períodes de prova  
Els períodes de prova queden establits de la manera següent:  
30 dies per a contractes inferiors a 1 any de duració.  
45 dies per a contractes superiors a 1 any de duració.  
6 mesos per a personal titulat.  
  
Article 11. Jubilació parcial  
Es pacta la possibilitat que el treballador accedisca a la jubilació parcial amb aplicació del que determina el text refós de l'Estatut dels Treballadors.  
L'esmentada jubilació estarà supeditada al fet que el treballador reunisca les condicions generals exigides per a tindre dret a la pensió contributiva de jubilació de la Seguretat Social.  
L'empresa concertarà simultàniament un contracte de treball de relleu d'anàloga categoria amb un altre treballador en situació de desocupació, i quedarà obligada a mantindre coberta, com a mínim, la jornada de treball substituïda fins a la jubilació total del jubilat parcial.  
  
Article 12. Permisos retribuïts  
Els permisos retribuïts seran aquells que expressament arreplegue la normativa laboral vigent en cada moment, que seran extensibles a les parelles de fet degudament registrades, i amb la particularitat següent:  
  
1. Quinze dies naturals en cas de matrimoni.  
2. S'establix un permís de dos dies hàbils pel naixement de fill o per la defunció, accident o malaltia greus, intervenció quirúrgica o hospitalització de parents fins al segon grau de consanguinitat o afinitat. Quan, per eixe motiu, el treballador necessite fer un desplaçament, el termini serà de quatre dies hàbils. En els supòsits en què el familiar estiga hospitalitzat, este permís podrà ser utilitzat pel treballador en dies alterns.  
  
3. Un dia per trasllat del domicili habitual.  
4. Pel temps indispensable, per al compliment d'un deure inexcusable de caràcter públic i personal, comprés l'exercici del sufragi actiu. Quan conste en una norma legal o convencional un període determinat, caldrà ajustar-se al que dispose esta quant a duració de l'absència i a la compensació econòmica per això.  
5. Pel que fa al permís per lactància que establix l'Estatut dels Treballadors, s'establix que, amb l'objecte de facilitar la conciliació de la vida laboral i familiar, les empreses podran pactar amb els treballadors l'acumulació del mencionat permís en 23 dies addicionals de descans a continuació del període de suspensió per maternitat. El gaudi d'este permís substituïx les diferents possibilitats arreplegades en l'Estatut dels Treballadors.  
Conciliació de la vida personal, familiar i laboral  
Reducció de jornada. Qui, per raons de guarda legal, tinga a la seua atenció directa algun menor de huit anys o un discapacitat física, psíquica o sensorial, que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un octau i un màxim de la mitat de la duració d'aquella.  
Tindrà el mateix dret qui necessite encarregar-se de l'atenció directa d'un familiar, fins al segon grau de consanguinitat o afinitat, que, per raons d'edat, accident o malaltia, no puga valdre's per si mateix i no exercisca cap activitat retribuïda.  
La reducció de jornada prevista en este apartat constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar-ne l'exercici simultani per raons justificades de funcionament de l'empresa.  
  
D'acord amb el que disposa la Llei Orgànica 3/2007, de 22 de març, per a la igualtat efectiva de dones i hòmens en què introduïx un nou apartat 8 en el text refós de l'Estatut dels Treballadors, el treballador tindrà dret a adaptar la duració i la distribució de la seua jornada de treball per a fer efectiu el seu dret a la conciliació de la vida personal, familiar i laboral, dins dels límits establits en el primer paràgraf d'este article.  
  
Paternitat. El treballador tindrà dret a la suspensió del contracte durant tretze dies ininterromputs, ampliables en els supòsits de part, adopció o acolliment múltiples, en dos dies més per cada fill a partir del segon. Esta suspensió és independent del gaudi compartit dels períodes de descans per maternitat regulats en l'article 48.4 del text refós de l'Estatut dels Treballadors. Este permís serà ampliat, si és el cas, en el moment en què entre en vigor l'ampliació del permís de paternitat i en els termes que determine el Govern en eixa norma.  
En el supòsit de part, la suspensió correspon en exclusiva a l'altre progenitor. En els supòsits d'adopció o acolliment, este dret correspondrà només a un dels progenitors, a elecció dels interessats; no obstant això, quan el període de descans regulat en l'article 48.4 del text refós de l'Estatut dels Treballadors siga disfrutat totalment per un dels progenitors, el dret a la suspensió per paternitat únicament podrà ser exercit per l'altre. El treballador que exercisca este dret podrà fer-ho durant el període comprés des de la finalització del permís per naixement de fill, previst legalment o convencionalment, o des de la resolució judicial per la qual es constituïx l'adopció o a partir de la decisió administrativa o judicial d'acolliment, fins que finalitze la suspensió del contracte regulada en l'article 48.4 del text refós de l'Estatut dels Treballadors o immediatament després de la finalització de la suspensió. La suspensió del contracte a què es referix este article podrà disfrutar-se en règim de jornada completa o en règim de jornada parcial d'un mínim del 50 per 100, amb l'acord previ entre l'empresari i el treballador i tal com es determine reglamentàriament.  
El treballador haurà de comunicar a l'empresari, si és possible, amb un mes i, en tot cas, amb quinze dies d'antelació, la data probable del part i la seua voluntat d'exercir este dret.  
Excedències. El treballador amb una antiguitat mínima en l'empresa d'un any té dret que se li reconega la possibilitat de situar-se en excedència voluntària per un termini no menor de quatre mesos i no major de cinc anys. Este dret només podrà ser exercit una altra vegada pel mateix treballador si han transcorregut quatre anys des del final de l'excedència anterior.  
Els treballadors tindran dret a un període d'excedència de duració no superior a tres anys per a atendre cada fill, tant quan ho siga per naturalesa, com per adopció, o en els supòsits d'acolliment, tant permanent com preadoptiu, encara que estos siguen provisionals, a comptar de la data de naixement o, si és el cas, de la resolució judicial o administrativa.  
També tindran dret a un període d'excedència, de duració no superior a dos anys, els treballadors per a atendre un familiar fins al segon grau de consanguinitat o afinitat que, per raons d'edat, accident, malaltia o discapacitat, no puga valdre's per ell mateix, i no exercisca cap activitat retribuïda.  
L'excedència prevista en este apartat, el període de duració de la qual podrà disfrutar-se de forma fraccionada, constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar-ne l'exercici simultani per raons justificades de funcionament de l'empresa.  
En cas de defunció del cònjuge o de la parella de fet del treballador o treballadora, quan quede orfe un fill menor de dotze anys, el treballador o la treballadora tindran dret a una excedència especial no retribuïda. Esta excedència tindrà una duració màxima de seixanta dies naturals, comptats a partir del permís establit en este conveni, i haurà de ser sol·licitada a l'empresari per mitjà del corresponent escrit, en el qual haurà d'aparéixer la data de reincorporació al seu lloc de treball, que es produirà de forma automàtica.  
Permisos no retribuïts. Els treballadors tindran dret a un permís no retribuït de fins a set dies per a la realització dels tràmits d'adopció o acolliment d'un menor de huit anys, ampliable en tres dies més si es tracta d'adopció internacional.  
La petició haurà de fer-se per escrit justificant la causa, i serà concedit per les empreses sempre que hi haja causa justificada.  
  
  
CAPÍTOL III  
Condicions econòmiques  
  
Article 13. Plus de compensació  
Tots els treballadors contractats abans de l'1 de gener de 2001, a les províncies de València i Castelló, rebran, com a compensació a la consolidació de les percepcions per antiguitat, en els valors aconseguits el 31 de desembre de 2000, un plus de dotze euros amb dos cèntims (12,02 ?), que s'inclouran en les dotze pagues ordinàries.  
Este plus no pot ser absorbible, ni compensable, ni revalorable, i tindrà la consideració de cotitzable i per a qualsevol tipus de contractació.  
  
No meritaran este plus, ni cap quantitat per antiguitat, els contractes subscrits després del 31 de desembre de 2000.  
  
Article 14. Salaris per al 2013  
Són els que consten en les taules que, com a annex I, s'adjunten a este conveni, i són el resultat d'aplicar un increment del 0,8 % sobre les vigents el 31 de desembre de 2012.  
En el cas que, al finalitzar l'any 2013, l'IPC real per a l'esmentat any supere el 2,2 %, es revisaran les percepcions amb efectes retroactius des de l'1 de gener de 2013 en el percentatge que excedisca del mencionat 2,2 %.  
La diferència al 31 de desembre de 2013, si n'hi ha, s'abonarà en el primer trimestre de 2014.  
  
Article 15. Salaris per al 2014  
Els salaris per al 2014 seran els que resulten d'aplicar un increment del 0,8 % sobre les taules salarials vigents el 31 de desembre de 2013.  
  
En el cas que, al finalitzar l'any 2014, l'IPC real per a l'esmentat any supere el 2,2 %, es revisaran les percepcions amb efectes retroactius des de l'1 de gener de 2014 en el percentatge que excedisca del mencionat 2,2 %.  
La diferència al 31 de desembre de 2014, si n'hi ha, s'abonarà en el primer trimestre de 2015.  
  
Article 16. Pagues extraordinàries  
S'establixen tres pagues extraordinàries, denominades de beneficis, d'estiu i de Nadal, que hauran de ser abonades, respectivament, el 30 de març, el 30 de juny, i el 20 de desembre.  
  
Article 17. Complement assistencial consolidat  
El plus assistencial d'aproximadament el 10 % del salari bàsic que percebien els treballadors majors de 25 anys, o els menors que tenien la condició de cap de família; va quedar congelat en els valors adquirits a 31 de desembre de 1994 i que figuren en l'annex II, i no es generen en les noves contractacions.  
CAPÍTOL IV  
Acció social  
  
Article 18. Acció social de l'empresa  
Totes les empreses afectades per este conveni hauran de subscriure una assegurança d'accidents no laborals per import de vint mil euros (20.000 ?) per a cobrir els riscos de mort o d'invalidesa permanent per a la professió habitual absoluta, o de gran invalidesa per accident extralaboral, i amb indemnitzacions d'acord amb el barem en cas d'invalidesa parcial per accident extralaboral, així com la mort no accidental per import de quatre mil euros (4.000 ?).  
L'assegurança es cobrirà de la manera següent:  
A) El gremi s'obliga a subscriure una pòlissa mutual col·lectiva amb una entitat asseguradora per a cobrir les esmentades quantitats a favor dels treballadors de les empreses a què s'aplique este conveni. A fi que unes empreses no queden mes gravades que altres pel fet de ser superior l'edat dels seus treballadors o menor el nombre d'estos, la prima serà única.  
B) Totes les empreses afectades per este conveni tenen l'obligació d'inscriure els seus treballadors en la pòlissa col·lectiva assenyalada en l'apartat anterior, en el termini no superior d'un mes des de l'entrada en vigor del conveni, per mitjà d'una sol·licitud fefaent al gremi, juntament amb la llista de treballadors assalariats. Amb caràcter voluntari, en les mateixes condicions, s'hi podran incloure autònoms.  
C) A fi que els sindicats puguen comprovar la total cobertura dels treballadors del sector, no serà vàlida la inclusió dels treballadors en cap altra pòlissa, que, en tot cas, tindrà la consideració de voluntària.  
  
D) La no-inclusió dels treballadors en la pòlissa col·lectiva per part de les empreses determinarà que recaiguen sobre estes les garanties de les contingències si arriben a produir-se.  
E) Queden exceptuat de ser-hi inclosos els treballadors que, per la seua situació mèdica, siguen rebutjats per la companyia asseguradora o aquells que, a l'entrada en vigor de la pòlissa, es troben en situació d'incapacitat laboral, fins que no obtinguen l'alta mèdica.  
  
  
CAPÍTOL V  
  
Article 19. Dret supletori  
Per a tot allò no pactat en este conveni seran aplicables les normes generals.  
  
Article 20. Comissió paritària  
En compliment de l'apartat 3.e de l'article 85 del text refós de la Llei d'Estatut dels Treballadors, s'establix, per a la vigència i el compliment de les qüestions que es deriven d'este conveni, una comissió paritària amb les funcions que s'indiquen a continuació:  
  
La de mediació, l'arbitratge i la conciliació en els conflictes individuals i col·lectius que els siguen sotmesos.  
Les d'interpretació i aplicació d'allò pactat i les de seguiment del conjunt dels acords.  
La Comissió estarà composta per cinc representants de les centrals sindicals firmants i cinc representants de les associacions empresarials firmants, que seran nomenats per les parts entre els qui pertanyen a la comissió negociadora del conveni; hi podran assistir assessors amb veu però sense vot, en el nombre que les parts consideren necessari.  
  
Les decisions de la Comissió s'adoptaran per majoria simple de vots, sempre que estiguen presents, almenys, el 75 % dels seus membres.  
Quan es tracte d'algun cas que afecte empreses i treballadors que formen part de l'esmentada Comissió, estes seran oïdes pels altres components, però no estaran presents en les deliberacions corresponents.  
  
La Comissió Paritària haurà d'efectuar un seguiment de les condicions establides en els convenis col·lectius d'àmbit d'empresa o grup d'empresa que puguen subscriure's o que estiguen subscrits, especialment en:  
- Quantia del salari bàsic i dels complements salarials variables i fixos.  
- Abonament i compensació d'hores extres i retribució del treball a torns.  
- Horari i distribució del temps de treball a torns i planificació de vacacions.  
- Adaptació a l'empresa del sistema de classificació professional.  
- Garantia del compliment de la Llei d'Igualtat entre Dones i Hòmens.  
En el cas que, en l'àmbit d'una empresa afectada per este conveni col·lectiu qualsevol de la parts amb legitimació en eixe àmbit expresse la seua voluntat d'iniciar els tràmits per a establir un conveni d'empresa, se seguirà el procediment següent:  
a) La iniciativa es comunicarà, només perquè en tinga coneixença, a la Comissió Paritària del conveni col·lectiu.  
b) Per a l'inici de les negociacions, ambdós parts (empresa i representació dels treballadors) hauran d'acordar la seua conformitat amb l'inici de la negociació.  
c) L'obertura de negociacions no suposa la pèrdua de vigència del conveni col·lectiu sectorial, ja que este fet només es produirà una vegada s'haja arribat a un acord per a la firma del conveni en l'empresa.  
  
d) Una vegada aconseguit l'acord, i a efectes informatius, se'n comunicarà el resultat a la Comissió Paritària.  
  
Article 21. Indemnització per finalització de contracte  
Les empreses abonaran una indemnització de dotze dies per any, o de la part proporcional si és el cas, a l'expiració dels contractes, siga quina siga la modalitat, sempre que no tinguen establida un altre tipus d'indemnització superior a esta.  
  
Article 22. Incapacitat temporal  
Es garantix a tots els treballadors afectats per este conveni la percepció del 75 % del seu salari a partir del quart dia de la seua situació d'incapacitat temporal per malaltia comuna, i el 100 % en cas d'accident.  
Donat cas que la situació d'incapacitat temporal supere els quinze dies, els percentatges pactats es percebran des del primer dia de la baixa.  
  
Article 23. Mobilitat  
S'establix la mobilitat funcional i territorial en els termes que fixa el text refós de l'Estatut dels Treballadors.  
  
Article 24. Clàusula d'inaplicació  
El procediment per a iniciar la inaplicació d'este conveni col·lectiu serà el següent:  
1. L'empresa que decidisca iniciar la inaplicació d'este conveni haurà de comunicar a la Comissió Paritària l'obertura del procediment i l'inici del període de consultes, i remetrà la documentació econòmica pertinent i la justificació econòmica de la mesura que proposa, sempre adreçada al manteniment de l'ocupació.  
  
En la proposta d'inaplicació hauran de figurar clarament les noves condicions de treball i la duració d'estes, que seran revisables anualment, llevat de pacte en contra, i tindran com a màxim la duració d'este conveni col·lectiu.  
2. El període de consultes haurà de tindre una duració no superior a quinze dies. Este període versarà sobre les causes motivadores de la proposta empresarial i sobre la possibilitat d'evitar-ne o de reduir-ne els efectes, així com les mesures necessàries per a atenuar-ne els efectes per als treballadors i treballadores afectats, tenint sempre com a motivació última el manteniment dels llocs de treball.  
S'haurà de documentar la causa per mitjà d'una memòria que l'explique i relacionant les mesures de caràcter general que es tinga previst prendre, en funció de la causa que s'al·legue.  
També les empreses podran inaplicar el règim salarial previst en este conveni col·lectiu quan estes tinguen una disminució persistent del seu nivell d'ingressos o la seua situació i les perspectives econòmiques puguen veure's afectades negativament per eixa aplicació i s'afecten les possibilitats de manteniment de l'ocupació en aquelles.  
  
3. La interlocució per a esta negociació es realitzarà d'acord amb allò establit en l'Estatut dels Treballadors.  
4. Després del període de consultes, l'acord haurà de remetre's a la Comissió Paritària del conveni col·lectiu dins dels set dies següents d'haver-se aconseguit, amb la relació expressa de les noves condicions de treball que s'aplicaran en l'empresa.  
5. Si no hi ha acord, després de la realització del període de consultes, s'haurà de sotmetre la discrepància a la Comissió Paritària del conveni col·lectiu, que disposarà d'un màxim de set dies per a pronunciar-se sobre l'assumpte, a comptar del dia del requeriment. Si hi ha acord de la Comissió Paritària, totes les parts negociadores hi estaran sotmeses.  
En cas de discrepància, la Comissió decidirà sotmetre-la a l'arbitratge o als mecanismes arreplegats en el V Acord de Solució Extrajudicial de Conflictes Laborals de la Comunitat Valenciana (DOCV 08.07.2010) o als posteriors. En cas de no arribar a un acord o a un laude arbitral, es considerarà la discrepància com a no resolta, als efectes legals oportuns.  
La Comissió Paritària estarà obligada a tractar i mantindre en la major reserva la informació rebuda i les dades a què hagen tingut accés com a conseqüència del que establixen els paràgrafs anteriors, i mantindrà, per tant, el sigil professional respecte de tot això.  
  
Article 25. Treball en festius  
Les parts firmants d'este conveni sustenten el principi de mantindre la inactivitat mercantil i laboral en diumenges i festius.  
No obstant això, quan per l'autoritat competent declare hàbil comercial un dia festiu o un diumenge, i l'empresa decidisca l'activitat, si el personal professional de la plantilla, excepte mossos i aprenents, no hi assegura la presència voluntàriament, almenys en el 50 %, podrà establir-se un torn rotatiu de treball fins a completar el mencionat 50 %, que es considera el mínim necessari per a garantir la deguda atenció al consumidor. Es podrà aconseguir un màxim de nou hores de treball efectiu, amb caràcter ordinari, i gaudir d'una prima del 55 % sobre el valor de l'hora ordinària.  
Això no serà aplicable en les empreses amb un sol treballador, en les quals, en tot cas, serà de mutu acord.  
El treball en diumenges i festius s'organitzarà de manera que els treballadors no presten els seus servicis en més del 50 % dels festius autoritzats com a hàbils.  
  
Article 26. Hores extraordinàries  
Si es realitzen hores extraordinàries, estes seran compensades per mitjà de descans o pel pagament al 150 % del salari bàsic.  
  
  
CAPÍTOL VI  
Contractació  
  
Article 27. Contractació  
a) Contractes de formació. Podran ser subscrits per a les distintes categories d'este conveni, a excepció de les de conductor, mosso, subaltern, aspirant administratiu i aprenent. La duració serà l'establida en l'article 11.2.a de l'Estatut dels Treballadors.  
b) Contracte en pràctiques. Estos contractes tindran una duració màxima de dos anys, durant els quals els treballadors tindran una retribució mínima del 70 % en el primer any i del 80 % en el segon, respecte del salari corresponent al lloc de treball que ocupen.  
c) Contractes eventuals per necessitats de la producció. Tindran una duració màxima de dotze mesos, dins d'un període de díhuit mesos. En cas de contractar-se per un període inferior, podrà prorrogar-se per acord de les parts, per una sola vegada, fins als esmentats dotze mesos.  
d) Contracte d'obra o servici. Es podran contractar per a la realització d'una obra o servici, amb autonomia i substantivitat pròpia dins de l'empresa. La duració màxima no podrà superar els dos anys.  
e) Les vacants produïdes per jubilacions anticipades dels treballadors seran cobertes per mitjà de contractes de relleu.  
f) Els contractes a temps parcial tindran una jornada mínima de dotze hores setmanals o quaranta-huit mensuals.  
Les indemnitzacions per finalització de contracte seran les establides en l'article 21 d'este conveni.  
  
Article 28. Formació contínua i ocupacional  
Les parts firmants es comprometen a desenrotllar al màxim la formació contínua i l'ocupacional, en el marc dels acords establits entre empresaris i treballadors, i s'atribuïxen l'encàrrec de desenrotllar plans de formació de caràcter sectorial en els seus dos vessants: continu i ocupacional.  
  
Article 29. Conversió de contractes temporals en indefinits  
Les empreses podran realitzar conversions de contractes temporals en contractes per al foment de la contractació indefinida, en els termes establits en la normativa vigent.  
  
Article 30. Prevenció de riscos laborals  
Tant les empreses com els treballadors del sector hauran d'assumir el compliment estricte d'allò que s'ha legislat amb vista a la prevenció de riscos laborals.  
  
Article 31. Faltes i sancions  
Faltes  
Es consideren faltes les accions o les omissions que suposen crebant o desconeixement dels deures de qualsevol índole imposats per les disposicions legals en vigor, i en especial, per este conveni bàsic.  
  
Així mateix, es consideren faltes les infraccions de qualsevol norma o disposició dictada en particular per cada empresa dins de les seues característiques particulars.  
Les faltes es classificaran, en consideració a la seua importància i transcendència, en lleus, greus i molt greus.  
Faltes lleus  
Es consideren faltes lleus:  
1. D'una a tres faltes de puntualitat, durant un període de trenta dies naturals comptats des de la primera falta, sense causa justificada.  
2. No notificar en dos dies hàbils la baixa corresponent d'IT o la raó de la falta al treball per motius justificats, llevat que es prove la impossibilitat de fer-ho.  
3. Faltar un dia al treball sense causa justificada en un període de trenta dies naturals.  
4. L'abandó del treball sense causa justificada per breu temps.  
5. Xicotets descuits en la conservació del material i dels utensilis.  
6. La falta incidental de neteja o d'higiene personal.  
7. No comunicar el canvi de domicili, dins dels deu dies d'haver-se produït.  
8. Discutir sobre assumptes estranys al treball.  
9. L'embriaguesa ocasional.  
10. Llegir durant el treball qualsevol classe d'impresos o publicacions aliens al servici.  
11. Aquelles altres d'anàloga naturalesa.  
Faltes greus  
Tenen la consideració de faltes greus:  
1. De quatre a huit faltes no justificades de puntualitat en un període de trenta dies naturals, comptats des de la primera falta.  
2. Faltar dos dies al treball sense justificació en un període de trenta dies naturals. Faltar un dia al treball abans o després de festiu, sempre que es produïsquen dos faltes en seixanta dies naturals, o tres faltes en cent huitanta dies naturals.  
3. No comunicar amb la puntualitat deguda els canvis experimentats en la família que puguen afectar les prestacions de la Seguretat Social. Si hi ha malícia, es considerarà falta molt greu.  
4. Entregar-se a jocs durant les hores de treball, siguen estos de la classe que siguen.  
5. No prestar la deguda atenció al treball encomanat.  
6. Simular la presència d'un altre treballador valent-se de la seua firma, fitxa o targeta de control.  
7. La negligència o desídia que afecte la bona marxa del treball.  
8. La imprudència en acte de servici que implique risc greu d'accident o avaria de les instal·lacions; podrà ser considerada falta molt greu si hi ha malícia.  
9. Realitzar, sense l'oportú permís, treballs particulars en l'obra o el centre de treball, així com utilitzar per a ús propi les ferramentes de l'empresa, tant dins com fora dels locals de treball.  
10. La reincidència en les faltes lleus, excepte en les de puntualitat, encara que siguen de distinta naturalesa, dins d'un trimestre.  
11. L'ocultació de fets o faltes que el treballador haja presenciat, sempre que això ocasione perjuís greus, així com no advertir immediatament els seus caps sobre qualsevol anomalia d'importància que s'observe en les instal·lacions.  
12. L'omissió a posta o per negligència, o la ignorància inexcusable, d'informes manifestament injustos o l'adopció d'acords en les mateixes circumstàncies.  
13. Els descuits i les equivocacions que es repetixen sovint, o els que originen perjuís a l'empresa, així com l'ocultació maliciosa d'estos errors a la direcció.  
14. Aquelles altres faltes de naturalesa anàloga.  
  
Faltes molt greus  
Són faltes molt greus:  
1. Les faltes repetides i injustificades d'assistència al treball o de puntualitat. Es consideren que estan en esta situació mes de 8 faltes no justificades de puntualitat en un període de trenta dies naturals, 16 faltes no justificades de puntualitat en un període de cent huitanta dies naturals i més de 24 faltes no justificades de puntualitat en un període d'un any.  
En el cas de les faltes d'assistència, és així faltar al treball tres dies, sense causa justificada, durant un període de trenta dies naturals, comptats des de la primera falta.  
2. La indisciplina o la desobediència en el treball. Entre d'altres, es consideraran casos d'indisciplina o desobediència:  
2.1. Els descuits d'importància en la conservació dels materials, màquines o ferramentes, quan se'n derive perill per als companys de treball o perjuí per a l'empresa.  
2.2. Causar accident greu per imprudència o negligència inexorables.  
2.3. Fumar en els llocs en què estiga prohibit per raons de seguretat i higiene. Esta prohibició haurà de figurar molt clarament en els llocs de perill per mitjà de cartells, banderes o qualsevol altre sistema convenient.  
3. Les ofenses verbals o físiques a l'empresari o a les persones que treballen en l'empresa o als familiars que convisquen amb ells.  
4. La transgressió de la bona fe contractual, així com l'abús de confiança en l'exercici del treball. Entre d'altres, es considera transgressió de la bona fe contractual eixir amb paquets o embolcalls del treball i negant-se a donar-ne compte del contingut, quan ho sol·licite el personal encarregat d'esta missió.  
5. La disminució voluntària en el rendiment de la labor.  
6. L'embriaguesa habitual o la toxicomania, si repercutixen negativament en el treball.  
7. Tot comportament o conducta en l'àmbit laboral que atempte contra el respecte de la intimitat i dignitat de la dona o l'home per mitjà de l'ofensa, física o verbal, de caràcter sexual. Si esta conducta o comportament es du a terme prevalent-se d'una posició jeràrquica, suposarà una circumstància agreujant d'aquella.  
Sancions  
Les sancions màximes que poden imposar-se en cada cas, segons les faltes comeses, seran les següents:  
1. Per faltes lleus:  
a) Amonestació.  
b) Suspensió d'ocupació i sou fins a dos dies.  
2. Per faltes greus:  
a) Amonestació per escrit.  
b) Suspensió d'ocupació i sou de tres a quinze dies.  
3. Per faltes molt greus:  
a) Suspensió d'ocupació i sou fins a sis mesos.  
b) Acomiadament disciplinari.  
Procediment sancionador  
La notificació de les faltes requerirà la comunicació escrita al treballador en què conste la data i els fets que la motiven, qui haurà de justificar-ne la recepció o firmar que està assabentat de la comunicació. Les sancions que puguen imposar-se en l'orde laboral s'entenen sempre sense perjuí de les possibles actuacions en altres ordes o instàncies. La representació legal o sindical dels treballadors en l'empresa, si n'hi ha, haurà de ser informada per la direcció de les empreses de totes les sancions imposades per faltes molt greus. Els delegats sindicals en l'empresa, si n'hi ha, hauran de ser oïts per la direcció de les empreses amb caràcter previ a l'adopció d'un acomiadament o d'una sanció a un treballador afiliat al sindicat, sempre que esta circumstància conste a l'empresari.  
  
Prescripció  
Respecte als treballadors, les faltes lleus prescriuran al cap de deu dies, les greus als vint dies i les molt greus als seixanta dies, a partir de la data en què l'empresa va tindre coneixement d'havers sigut comeses, i, en tot cas, als sis mesos respecte d'eixa data.  
  
  
  
Annex I  
Taules salarials 2013  
  
NIVELLS D'OCUPACIÓ 2013  
DIRECTOR GERENT 970,96 -  
ENCARREGAT GENERAL 821,27 -  
ENCARREGAT D'ESTABLIMENT 790,86 -  
CAP ADMINISTRATIU 760,73 -  
COMPTABLE, OFICIAL ADMINISTRATIU 725,86 -  
AUXILIAR ADMINISTRATIU 697,12 -  
ASPIRANT ADMINISTRATIU MENOR DE 18 ANYS 672,76 -  
MESTRE CARNISSER 821,27 -  
PROFESSIONAL D'OFICI DE PRIMERA 760,73 -  
DEPENDENT MAJOR 760,73 -  
CONDUCTOR DE CAMIÓ 760,73 -  
PROFESSIONAL D'OFICI DE SEGONA 725,86 -  
DEPENDENT 725,86 -  
CONDUCTOR REPARTIDOR 725,86 -  
PROFESSIONAL D'OFICI DE TERCERA 697.12 e  
AJUDANT DE DEPENDENT 697,12 -  
MOSSO 691,36 -  
APRENENT MENOR DE 18 ANYS 672,76 -  
SUBALTERNS, TOTS 691,36 -  
  
  
  
Annex II  
Complement assistencial consolidat  
  
DIRECTOR GERENT 57,10 -  
ENCARREGAT GENERAL 48,30 -  
ENCARREGAT D'ESTABLIMENT 46,51 -  
CAP ADMINISTRATIU 44,74 -  
COMPTABLE, OFICIAL ADMINISTRATIU 42,68 -  
AUXILIAR ADMINISTRATIU 40,98 -  
ASPIRANT ADMINISTRATIU MENOR DE 18 ANYS 23,16 -  
MESTRE CARNISSER 48,30 -  
PROFESSIONAL D'OFICI DE PRIMERA 44,74 -  
DEPENDENT MAJOR 44,74 -  
CONDUCTOR DE CAMIÓ 42, 68 -  
PROFESSIONAL D'OFICI DE SEGONA 42,68 -  
DEPENDENT 42,68 -  
CONDUCTOR REPARTIDOR 42,68 -  
PROFESSIONAL D'OFICI DE TERCERA 40,98 -  
AJUDANT DE DEPENDENT 40,98 -  
MOSSO 40,66 -  
APRENENT MENOR DE 18 ANYS 23,16 -  
SUBALTERNS, TOTS 40,86 -  
  
  
Nota: d'acord amb el que establix l'article 17, no tenen dret a percebre este complement assistencial consolidat els empleats contractats a partir de l'1 de gener de 1995.